Imtella' Novembru 6, 2020 - Aġġornata 6 Ta' Novembru, 2020 7:31pm Waħda mill-aktar żoni mfittxija mill-Maltin u t-turisti f'Għawdex għadha kif ġiet riġenerata u se tkun ħielsa mill-vetturi. Ilbieraħ filgħaxija l-Ministru għal Għawdex, Clint Camilleri, inawgura l-proġett ta' riġenerazzjoni tal-Menqa f'Marsalforn, b'investiment ta' madwar miljun ewro. Qal li sa Ġunju li ġej għandu jitlesta x-xogħol fuq il-kumplament tax-xatt ta' Marsalforn li mistenni jingħata dehra aktar kontemporanja. Huwa l-port tas-sajjieda, sinonimu mal-attivitajiet kulturali u mużikali fejn il-baħar, magħruf għall-mixjiet speċjalment fis-sajf u spazju miftuħ għar-rikreazzjoni tat-tfal. Il-menqa ta' Marsalforn f'Għawdex għadha kif ngħatat dehra isbaħ permezz ta' proġett ta' riġenerazzjoni b'valur ta' miljun ewro li l-Ministru għal Għawdex, Clint Camilleri inawgura l-Ħamis filgħaxija. Taħt il-pavimentar bil-porfido quddiem l-istabbilimenti kollha u triq ġdida b'pavimentar tal-lava, fil-Menqa sar xogħol estensiv fuq il-bdil tas-servizzi fosthom is-sistema tad-dernaġġ, tal-komunikazzjoni u tal-ilma fosthom l-oħrajn. Inbena mill-ġdid parti mill-ħajt tal-irmiġġ għad-dgħajjes. Il-Ministru għal Għawdex qal li wara li bħalissa għaddej ix-xogħol fuq ir-riġenerazzjoni tax-xatt ta' Marsalforn li mistenni jkun lest qabel jinbeda s-sajf liġej b'investiment ta' tliet miljun ewro. Intqal li l-masterplan tax-xatt ta' Marsalforn jinkludi pavimentar ta' diversi toroq, kif ukoll installazzjoni ta' dwal ġodda u għamara tat-triq biex iż-żona tingħata dehra kontemporanja. Il-Menqa u x-xatt kollu se jkunu żoni pedonali ħielsa mill-vetturi. Dwar il-breakwater, il-Ministru qal li wasal il-mument li jittieħdu d-deċiżjonijiet. Il-Ministru qal li permezz ta' dan l-investiment, il-Gvern qed jirrikonoxxi l-isforzi mwettqa mis-settur privat biex Marsalforn jinbidel f'ċentru turistiku u ta' divertiment.